text: Trafikken kører langsomt
  23 december 2010 kl. 09.11
  Trods masser af sne og fygning kørte morgentrafikken uden større uheld. Kun lastbilerne skøjtede rundt.
  Ved motorvejsgrænsen i Padborg har en lastbil sat sig på tværs i det nordlige spor. Den er tungt lastet, så der skal ekstra materiel til at slæbe den væk. Politiet meddelte 9.45, at motorvejen bliver spærret, og der bliver etableret omkørsel. Blandt andet over Tinglev.
  På Esbjerg-motorvejen udbrød der brand i en lastbil ved Vejen. Den holder i nødsporet og generer ikke trafikken.
  På den fynske motorvej ved Middelfart kørte to lastbiler fast. Motorvejen over hele Fyn er stadig ikke særlig farbar, så trafikken snegler sig ad sted.
  
  Busser og fly i gang
  Den lokale busdrift i byerne blev genoptaget torsdag formiddag, men buschaufførerne har droppet den normale køreplan.
  Flytrafikken fra Billund er også genoptaget efter en kort afbrydelse torsdag morgen.
  - Det bliver en hård kamp hele formiddagen at holde banerne fri for sne på grund af den kraftige fygning, siger direktør Kjeld Zacho Jørgensen, Billund Lufthavn.
  Snefygning volder også voldsomme problemer på Als, hvor rendegravere er sat ind for at fjerne bunker af sne.
  Sønderborg Lufthavn er foreløbig lukket. Busser kører passagererne til Billund.
  